**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: ИНСТИТУЦИЈЕ НАДЛЕЖНЕ ЗА ЗАШТИТУ ЉУДСКИХ ПРАВА У РЕПУБЛИЦИ ХРВАТСКОЈ**

**Датум: 10.06.2013.**

**Бр.: З-08 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** **istrazivanja@parlament.rs.** **Истраживања којa припрема Библиотека Народне скупштине не одражавају званични став Народне скупштине Републике Србије.**

*Правни оквир заштите и унапређивања људских права у Републици Хрватској*

У Републици Хрватској људска права сваког појединца прописана су Уставом Републике Хрватске[[1]](#footnote-1), међународним уговорима које је Република Хрватска ратификовала и законима.

Устав Републике Хрватске у члану 3. заштиту људских права одређује као највишу вредност уставног поретка Републике Хрватске. Главом III Устава јамчи се заштита људских права и темељних слобода, те велик број појединачних права.

Члан 14. Устава РХ прокламује право сваког у Републици Хрватској на Уставом зајамчена права и слободе, независно од расе, боје коже, пола, језика, вероисповести, политичког или другог уверења, националног или социјалног порекла, имовине, рођења, образовања, друштвеног положаја и других особина. Сви су једнаки пред законом. Јамче се, затим поименце личне и политичке слободе и права (попут права на живот, забране мучења и присилног рада, права на правичан судски поступак, неповредивост дома, заштиту личног и породичног живота, достојанства, угледа и части, слободу мишљења и изражавања мисли, савести и вероисповести итд.). Посебним поглављем јамче се економска, социјална и културна права, као што су право власништва, предузетничке и тржишне слободе, право на рад и из подручја рада, и право на социјалну сигурност, социјално осигурање, здравствену заштиту. Јамчи се такође право на образовање, слободу научног, културног и уметничког стваралаштва, као и право на здрав живот у здравом окружењу.

Заштита права националних мањина јамчи се чланом 15. Устава, а она је и детаљно разрађена посебним Уставним законом.

У складу с Уставом, многи закони и други прописи на различитим нивоима дају практично значење темељним правима и слободама појединца. Ово се односи на велики број прописа укључујући: здравствену заштиту, социјалне службе, казнено законодавство, заштиту oд различитих облика дискриминације, образовање и слично.

Република Хрватска ратификовала је и велики број међународних уговора на глобалном и регионалном нивоу, којима се јамчи заштита и промоција људских права. Ти уговори, у које спада и шест конвенција Уједињених нација о људским правима према којима постоји обавеза извештавања уговорним телима Уједињених нација, као и Европска конвенција о заштити људских права и темељних слобода, у складу с одредбама Устава део су унутрашњег правног поретка РХ, а по правној снази су изнад закона, те их судови могу и непосредно примењивати кад одлучују о питањима која се тичу заштите људских права појединаца.

За спровођење националног законодавства и међународних обавеза које је РХ преузела у подручју заштите и промоције људских права одговорност припада целокупном систему државне власти, с посебним нагласком на улогу судова у њиховој заштити, као и независних институција.

Закон о судовима (НН, бр. 150/05) у члану 5. прописује: ˝Судови суде на основи Устава и закона. Судови суде и на основи међународних уговора који су део правног поретка Републике Хрватске. Судови примењују и друге прописе који су донети у складу с Уставом, међународним уговором или законом Републике Хрватске.˝ У складу с чланом 9. Закона о устројству и делокругу министарства и других средишњих тела државне управе (НН, бр. 150/11, 22/12, 39/13)[[2]](#footnote-2) Министарство правосуђа обавља послове у вези са заштитом људских права и права националних мањина.

*Заштита права националних мањина*

Савет за националне мањине[[3]](#footnote-3) је основан на основу одредби чланова 35. и 36. **Уставног закона о правима националних мањина** (НН, бр. 155/02, 47/10, 80/10, 91/11). Савет за националне мањине је основан ради унапређивања учествовања националних мањина у јавном животу Републике Хрватске, а посебно ради разматрања и предлагања уређивања и решавања питања у вези с остваривањем и заштитом права и слобода националних мањина. У том циљу Савет сарађује с надлежним државним телима и телима јединица локалне самоуправе, већима националних мањина, односно представницима националних мањина, удружењима националних мањина и правним лицима која обављају делатности којима се остварују мањинска права и слободе. **Закон о регистру већа и представника националних мањина**[[4]](#footnote-4) (НН,бр. 80/11, 34/12) уређује начин уписа у Регистар већа, координацију већа и представника националних мањина, промену података у упису и услове за брисање из Регистра, те начин рада и финансирање координације већа националних мањина основаних за подручје Републике Хрватске.

Уред за људска права и права националних мањина[[5]](#footnote-5) Владе Републике Хрватске успостављен је 2012. године одлуком Владе Републике Хрватске о спајању до тада постојећих Уреда за људска права и Уреда за националне мањине.

Уредбом (НН, бр. 42/2012) су уређени делокруг и организација Уреда за људска права и права националних мањина Владе Републике Хрватске. Делокруг Уреда за људска права и права националних мањина обухвата стручне послове у вези с спровођењем политике заштите људских права и посебно права националних мањина у Републици Хрватској. Уред прати усклађеност законодавног оквира Републике Хрватске с Уставом Републике Хрватске и међународним инструментима те предлаже модалитете и мере за пуну реализацију тих права као и њихово унапређење. Посебно се прати остваривање Оквирне конвенције Савета Европе за заштиту националних мањина и Уред координира израду извештаја о њеној примени. Уред прати реализацију Уставног закона о правима националних мањина те годишњих и вишегодишњих акцијских планова и редовно извештава надлежна тела координирајући и израду извештаја.

*Заштита родне равноправности*

Уред за равноправност полова[[6]](#footnote-6) основан је 2004. године Уредбом Владе Републике Хрватске (НН 18/04) као стручна служба Владе РХ за обављање стручних и административних послова у вези с остваривањем равноправности полова у Републици Хрватској. С радом је започео у марту 2004. године. Уредба о Уреду за равноправност полова је у више наврата мењана и допуњавана и вашећа је уредба из 2012. године (НН, 39/2012). **Закон о равноправности полова** (НН, 82/08)[[7]](#footnote-7) донесен је 2008. године У складу са чланом 19. Закона о равноправности полова послове независног тела надлежног за сузбијање дискриминације у подручју равноправности полова обавља правобранитељ (омбудсман) за равноправност полова.

Хрватска је 22. јануара 2013. године потписала Конвенцију Савета Европе о борби против насиља над женама и насиља у породици. С обзиром да Конвенција захтева измену закона Републике Хрватске предстоји њена ратификација на основу члана 18. Закона о склапању и извршавању међународних уговора.

*Заштита права верских заједница*

**Закон о правном положају верских заједница у Хрватској[[8]](#footnote-8)** (НН, 83/02) уређује права верских заједница у Републици Хрватској. Верске заједнице уписују се у Евиденцију верских заједница коју води Министарство управе.

*Заштита права на информисање*

Агенција за заштиту личних података[[9]](#footnote-9) основана је **Законом о заштити личних података** (НН, 103/3, 118/06, 41/08, 130/11, 106/12)[[10]](#footnote-10). У складу са чланом 28. Закона Агенција је самостална и за свој рад одговара Хрватском сабору. Радом агенције руководи равнатељ којег на предлог Владе Републике Хрватске именује и разрешава Хрватски сабор. Недавним изменама из фебруара 2013. године **Закона о праву на приступ информацијама** (НН, 25/13)[[11]](#footnote-11) уведена је институција повереника за информисање којег на мандат од пет година, уз могућност поновног избора, бира Хрватски сабор. Повереник за информисање је у свом раду самосталан и независан и за рад одговара Хрватском сабору. Повереник ће преузети послове везане за право на приступ информацијама које сада обавља Агенција за заштиту личних података.

*Независне институције за заштиту и унапређивање људских права*

Независне институције за заштиту људских правау Републици Хрватској су:
Уред пучког правобранитеља,
Уред правобранитеља за равноправност полова,
Уред правобранитеља за децу,

Уред правобарнитеља за особе са инвалидитетом.

Институција пучког правобранитеља (омбудсман)[[12]](#footnote-12) установљена је Уставом Републике Хрватске и **Законом о пучком правобранитељу** (НН, бр. 76/12). Устав дефинише пучког правобранитеља као опуномоћеника Хрватскога сабора за унапређивање и заштиту људских права и слобода утврђених Уставом, законима и међународним правним актима о људским правима и слободама које је прихватила Република Хрватска. Године 2003. уведени су специјални омбудсмани у Хрватској - Правобарнитељ за децу и Правобарнитељ за равноправност полова, а 2008. и Правобарнитељ за особе с инвалидитетом.

Током 2008. године пучки правобранитељ добио је и статус институције за унапређивање и заштиту људских права са "статусом А", што представља највиши статус којег Међународни координацијски одбор за националне институције додељује институцији за заштиту људских права која задовољава критеријуме из тзв. "Паришких начела" ( то су: независност коју јамчи устав или закон, аутономност у односу на власти, плурализам у саставу чланства, широка овлашћења за заштиту и унапређивање људских права, довољна средства за самостални рад и овлашћења за предузимање истражних радњи).

Од 1. јануара 2009. године ступањем на снагу **Закона о сузбијању дискриминације** (НН, бр. 85/08)[[13]](#footnote-13), пучки правобранитељ постао је и средишње тело надлежно за сузбијање дискриминације. У циљу повезивања и сарадње са сличним телима у Европској унији, Уред пучког правобранитеља је 1. јануара 2009. године постао члан Европске мреже тела за сузбијање дискриминације.

**Законом о Националном превентивном механизму за спречавање мучења и других окрутних, нељудских или понижавајућих поступака или кажњавања** (НН, бр. 18/11)[[14]](#footnote-14) који је ступио на снагу 17. фебруара 2011. године послове Националног превентивног механизму за спречавање мучења и других окрутних, нељудских или понижавајућих поступака или кажњавања обавља пучки правобранитељ.

*Посебна тела државне управе за заштиту и унапређивање људских права*

Унутар система државне управе основана су и посебна тела у циљу промоције и даљњег унапређивања заштите људских права. Посебним питањима из подручја људских права или посебно осетљивим групама посвећује се посебна пажња, те су у ту сврху основана и национална тела.

Повјеренства и национални одбори Владе РХ за заштиту људских права:

Повјеренство Владе РХ за људска права,
Повјеренство Владе РХ за праћење проведбе Националног програма за Роме,
Повјеренство за особе с инвалидитетом,
Повјеренство за превенцију поремећаја у понашању дјеце и младежи,
Национални одбор за међународно хуманитарно право,
Национални одбор за образовање о људским правима,
Национално биоетичко повјеренство за медицину,
Комисија за односе с вјерским заједницама,
Вијеће за дјецу,
Савјет за развој цивилног друштва,
Савјет за националне мањине.

У Хрватској делује и велик број невладиних организација специјализираних у подручју заштите и унапређивања људских права које активно доприносе остварењу свих људских права за све и без дискриминације.

*Национални програми за унапређивање људских права*
Национални програм за сузбијање трговине људима 2005.-2008.
Оперативни план за сузбијање трговине људима за 2006.
Национални програм за сузбијање трговине децом од 2005.-2007.
Национални програм за Роме из 2003.
Акцијски план Деценија за укључивање Рома 2005.-2015.
Национални план активности за добробит, права и интересе деце 2006.-2012.

Национална стратегија стварања постицајног окружења за развој цивилног друштва од 2012 до 2016. године

У изради се налази Стратегија за борбу против дискриминације**.** (Национални план за борбу против дискриминације 2013-2018).

Сви више наведени закони донесени су или измењени у периоду 2008-2013. година, осим Закона о правном положају верских заједница у Хрватској из 2002. године. У припреми је нацрт предлога новог закона којим ће се уредити права верских заједница у Републици Хрватској.

 Истраживање урадиле:

 Јелена Марковић

 виши саветник - истраживач

 Тања Остојић

 начелник Библиотеке

1. Интернет адреса: http://narodne-novine.nn.hr/clanci/sluzbeni/232289.html [↑](#footnote-ref-1)
2. Текст Закона је доступан на интернет страници : http://www.zakon.hr/z/410/Zakon-o-ustrojstvu-i-djelokrugu-ministarstva-i-drugih-sredi%C5%A1njih-tijela-dr%C5%BEavne-uprave [↑](#footnote-ref-2)
3. Интернет адреса: http://www.savjet.nacionalne-manjine.info/index.php [↑](#footnote-ref-3)
4. Интернет адреса: http://www.zakon.hr/z/477/Zakon-o-Registru-vije%C4%87a,-koordinacija-i-predstavnika-nacionalnih-manjina [↑](#footnote-ref-4)
5. Интернет адреса: http://www.uljppnm.vlada.hr/ [↑](#footnote-ref-5)
6. Интернет адреса: http://www.ured-ravnopravnost.hr [↑](#footnote-ref-6)
7. Интернет адреса: http://www.ured-ravnopravnost.hr/site/hr/zakon-o-ravnopravnosti.html [↑](#footnote-ref-7)
8. Интернет адреса: http://www.zakon.hr/z/284/Zakon-o-pravnom-polo%C5%BEaju-vjerskih-zajednica [↑](#footnote-ref-8)
9. Интернета адреса: http://azop.hr/page.aspx?PageID=8 [↑](#footnote-ref-9)
10. Интернет адреса: http://www.zakon.hr/z/220/Zakon-o-za%C5%A1titi-osobnih-podataka [↑](#footnote-ref-10)
11. Интернет адреса: http://www.zakon.hr/z/126/Zakon-o-pravu-na-pristup-informacijama [↑](#footnote-ref-11)
12. Интернет адреса: http://www.ombudsman.hr/ [↑](#footnote-ref-12)
13. Интернет адреса: http://narodne-novine.nn.hr/clanci/sluzbeni/340327.html [↑](#footnote-ref-13)
14. Интернет адреса: http://www.zakon.hr/z/440/Zakon-o-nacionalnom-preventivnom-mehanizmu-za-spre%C4%8Davanje-mu%C4%8Denja [↑](#footnote-ref-14)